Framkvæmdastjóri eins stærsta kjúklingaframleiðanda landsins segir íslenskan landbúnað og matvælaframleiðslu standa frammi fyrir alvarlegri stöðu vegna gríðarlegra hækkana á fóðri og áburði. Hveiti hefur hækkað um 30 prósent á einni viku og maís um 20 prósent.
Úkraína gegnir gríðarlega mikilvægu hlutverki í ræktun hveiti og maís og hefur stundum verið nefnd matarkista Evrópu. Matvælaráðuneytið hefur kallað eftir upplýsingum um fóðurstöðu í landinu. Guðmundur Svavarsson er framkvæmdastjóri Reykjagarðs.
Talað um að 55 prósent af maís sem er fluttur inn til Evrópusambandsins komi frá Úkraínu og mig minnir að 25 % af því hveiti sem notað er í Evrópu komi þaðan líka.
Guðmundur segir Reykjagarð eiga fóður fyrir næstu mánuði.
Samkvæmt upplýsingum frá mínum byrgja munu þeir geta staðið við samninga en mér skilst að það sé búið að stöðva viðskipti með kornvörur allavega í bili á þeim markaði sem hann er að vinna á.
Guðmundur segir að þó að samningar hafi verið undirritaðir að þá sé hægt að rifta þeim þegar verða náttúruhamfarir eða þegar stríð geisa.
Þetta er bara gríðarlega alvarleg staða sem íslensku landbúnaður og íslenskir bændur standa frammi fyrir því að áburður er að hækka margfalt í verði og mér skilst að það hafi tekist að ná aðföngum vestur fyrir járntjald sem dugar þá fyrir vorið miðað við óbreytta notkun.
Hann segir mikilvægt að stjórnvöld bregðist við til að auka sjálfbærni og mataröryggi þjóðarinnar. Hér á landi þurfi að nýta betur náttúrlegan áburð sem fellur frá dýrum og einfalda regluverk í kringum það. Eins þurfi að auka ræktun, á til dæmis byggi og korni til að minnka þörf á innfluttu fóðri en því þurfi líka að fylgja innviðir eins kornþurrkunarverksmiðjur og geymslur.
